
Cardiovasculáris szövődmények JAK2 mutációval járó klonális myeloproliferativ eltérésekben

Az utóbbi 20 évben vált ismertté, hogy a myeloproliferativ neopláziában jellegzetes onkogén
mutációk a betegség kialakulása nélkül, vagy jóval annak megjelenése előtt kimutathatók. A
klonális hemopoesisnek nevezett állapot nem hematológiai következményeiről számos adat
áll rendelkezésre. A JAK2 onkogén mutációjával összefüggésben például fokozott
cardiovasculáris kockázatról számoltak be. A hipotézis szerint a myeloid eredetű JAK2-
mutáns gyulladásos sejtek fokozott aktivitása érfali károsodást, atherosclerosist és
thrombotikus szövődményeket eredményez a thrombocyta számtól függetlenül.
Kutatásaink célja a JAK2 mutációt hordozó egyénekben előforduló szív-és érrendszeri
megbetegedések formáinak és gyakoriságának az elemzése a Debreceni Egyetem ellátási
területén a 2012-2021 közötti időszakban. Vizsgálatunk a kórlefolyásra, ezen belül a
thromboticus eseményekre, a nagyerek és szív állapotára, valamint a JAK2 mutáció
fennálltának idejére és a mutáció mértékére (variáns allél frekvencia, VAF) vonatkozott.
Összesen 380, myeloproliferativ neoplasia miatt vizsgált és JAK2 mutációval diagnosztizált
esetből 12 (3,1%) járt halállal és boncolási dokumentációval, melyek 50-50%-ban mutattak
thromboticus, illetve atherosclerotikus eltéréseket, beleértve a jellegzetes nagyér
atheromatosist is.
A fennmaradó 368 betegből 145 fő (39.4%) rendelkezett cardiovascularis előzménnyel, míg
a maradék 223 (60,6%) nem. A cardiovascularis eseménnyel és VAF értékekkel is rendelkező
csoportban (n=36) a VAF átlagértéke (31,0%) és az átlag életkor (73 év) is magasabb volt,
mint a szív-és érrendszeri érintettséget nem mutató csoportnál (n= 76, VAF átlagérték 24,4%,
átlag életkor 66 év). A VAF értékek mind az életkorral, mind a cardiovasculáris események
megjelenésével korreláltak.
A kardiológiai előzményekkel rendelkező betegek közül végül 32 esetben találtunk
összevethető adatokat. Köztük tisztán thromboticus események 21,88%-ban (n=7)
jelentkeztek, ideértve a stroke-ot és a mélyvénás trombózist. Önmagában is súlyos
atheroscleroticus szövődményeket 43,75%-ban (n=14) találtunk, 18,75%-ban (n=6) pedig
mind a két irányban mutatkozott elváltozás.
A fenti eredmények megerősítik, hogy a JAK2 génmutáció tartós jelenléte és a magas VAF
érték gyakori vascularis szövődményekkel jár. A lehetséges okok részletes feltárása további
munkát igényel, kiemelt figyelmet fordítva az atherosclerosis patomechanizmusára.



